
Koponyatrauma hatására bekövetkező fehérállományi mikrostrukturális elváltozások követéses vizsgálata modern MRI modalitásokkal

Bevezetés: A koponyasérülés a fejlett társadalmak vezető halálokaként számontartott károsodás. A
koponyatrauma hatására kialakuló diffúz axonális sérülés (diffuse axonal injury-DAI) asszociált patológiai
komponensei, mint a mikrovérzések és fokális ödémák, láthatóvá tehetők modern MRI modalitásokkal. Ezen
asszociált mikrovérzések diagnosztikájában gold standard MR modalitás a szuszceptibilitás súlyozott (SWI)
képalkotás. Korábbi kutatásunkban vizsgáltuk a DAI asszociált mikrovérzések diffúziós tenzor képalkotással
traumát követően mutatott származtatott diffúziós paraméter eltéréseit. Jelen kutatásunkban ezen paraméter
eltérések időbeli alakulásának vizsgálatát végeztük.

Módszerek: Pszichiátriai, neurológiai és korábbi koponyatraumára negatív anamnézissel rendelkező 13
MAYO súlyos-középsúlyos koponyasérült szubakut, továbbá 1 éves követési, 16 5 évnél régebbi
koponyatrauma anamnézissel rendelkező koponyasérült beteg felvételeit vetettük össze korra egyeztetett (+-3
év) kontrol alanyok felvételeivel. A mikrovérzések precíz definiálása érdekében az SWI felvételek
koregisztrációját hajtottuk végre jó szöveti kontrasztú, T1 súlyozott MPRAGE felvételekkel. Probabilisztikus
modell alapján rekonstruáltuk a fehérállományt, a periléziónáris fehérállomány vizsgálatát FSL 6.0 (FMRIB,
Oxford) alapú, házi fejlesztésű félautomata algoritmus végezte, a mikrovérzés középpontjától mért 20mm-ig
2mm-enként koncentrikusan távolodó területeken. A gömbhéjak és a tractográfia során kapott fehérállomány
metszeti voxeleinek átlag diffúziós paraméterei egyénenként, léziókként rögzítésre kerültek.

Eredmények: Akut felvételeken lévő szignifikáns (p<0,05) perilézionáris diffúziós paraméter eltérések, FA csökkenés, MD
RD emelkedések, az 1 éves követéses felvételeken továbbra is szignifikáns eltéréseket mutatnak a kontrol
csoport felvételeihez képest. A több mint 5 éves koponyatrauma anamnézissel rendelkező csoport
perilézionáris diffúzios paraméter eltérései szignifikánsan megtartottak maradnak és további AD emelkedés volt
tapasztalható.

Következtetés: A koponyatrauma hatására kialakuló fehérállományi mikrovérzések környezetében
kimutatható DTI paraméter eltérések az idő múlásával megtartottak maradnak.



